
1.
Програма „Инициативи за развитие на клъстери”

1.1
Въведение
„Клъстерът” представлява географски обособено обединение на подобни, свързани или взаимно допълващи се предприятия и други организации (вкл. доставчици, консултанти, банкери, адвокати, обучители, професионални и бизнес асоциации, и държавни агенции), разполагащи с активни канали за бизнес взаимодействие, комуникации и диалог, които споделят специализирана инфраструктура, трудови пазари и услуги, и които се сблъскват с общи възможности и заплахи. Или, казано по друг начин, „клъстерът” е група от свързани помежду си фирми и асоциирани институции в определен регион, включително производители, фирми предоставящи услуги, доставчици, университети и търговски асоциации. Клъстерите възникват от първостепенните и второстепенни връзки, които съществуват между организациите в определен регион. 
„Клъстерирането” (клъстерният подход) е особено подходящо за малките и средните предприятия (МСП), защото типичното МСП не разполага с целия обхват от умения и системи за  подкрепа в рамките на нивото, на което оперира. МСП обикновено не притежават средствата и потенциала, необходими за извършване на независими изследвания и възприемане на модерни практики. Индустриалните клъстери и мрежи представляват ефективен инструмент за разрешаване на структурни проблеми в МСП, както и начин за постигане на бърз растеж и ниво на иновации. Изграждането на клъстери е важно условие за подобряване на продуктивността и добавената стойност на МСП. Клъстерите и клъстерните инициативи в тази област са успешно средство за постигане на икономическо развитие. Те допринасят за намаляване на разходите за доставки, специализирани услуги, квалифицирана работна ръка, достъп до знание в областта на технологиите, пазарите, потенциали партньори и възможности за коопериране. Благодарение на свързването в клъстер, стойността на продукта се оптимизира. Предприятията, свързани в клъстер се възползват от привилегиите, които обединението им предлага – те са в състояние да действат до голяма степен като система, могат да използват собствените си ресурси по-ефективно и заедно произвеждат повече отколкото биха произвеждали поотделно. Важно преимущество на свързването в клъстери е достъпът до иновации, знание и ноу-хау. В рамките на клъстера предприемачите имат уникалната възможност да се учат един от друг, както и да използват опита на най-успешните участници. Този състезателен процес води до бързото разпространяване на иновации и заставя участниците на пазара постоянно да изследват възможностите за иновативни технически и търговски решения. Клъстерите подпомагат разпространението на положителна индустриална култура, подобряването на конкурентоспособността на цялата система и насърчават разпространението на технически и управленски умения. 
Настоящият проект „Инициативи за развитие на клъстери – фаза ІІ” е продължение на проект BG 2003/004-937.02.03 по Програма ФАР – „Въвеждане на клъстерен подход и създаване на пилотен клъстърен модел” – и се основава на неговите резултати, основни документи и придобит капацитет. 

Проектът „Инициативи за развитие на клъстери – фаза ІІ” е насочен към преодоляването на проблеми и пречки, идентифицирани в редица проучвания, изследвания и анализи, фокусирани върху  възможностите за развитие на клъстери в България, проведени през предходните години.

Настоящата „Схема за безвъзмездна финансова помощ за развитие на клъстери – фаза ІІ” предвижда подкрепа за проекти на клъстери, които могат да включват два вида дейности (елементи):

     Елемент 1: Подкрепа за общи дейности на клъстера;
     Елемент 2: Подкрепа за дейности на индивидуални участници в клъстера.

Подкрепата за общите дейности на клъстера, свързана с управлението на клъстера и с нуждите на клъстера като цяло, ще гарантира устойчивостта и жизнеспособността на самото обединение чрез увеличаване на ефективността, подкрепа за доброто управление на клъстера и достъп до нови пазари.    Едновременно с това, подкрепата за провеждане на обучения, консултантската и инвестиционната подкрепа, които ще бъдат указани на индивидуалните участници в клъстера ще подобрят тяхното управление, ще увеличат тяхната производителност и добавена стойност, ще намалят производствените им разходи, ще стимулират иновациите и възприемането на добри практики, като по този начин допринесе за цялостната конкурентоспособност на клъстера. 
Институционална рамка: 
Министерство на икономиката и енергетиката (МИЕ) е Изпълнителната агенция - ИА (съответно Договарящ орган) по проекта. МИЕ ще управлява и администрира проекта чрез Ръководителя на програмата (РП).

Създадено е Звено за изпълнение на проекти (ЗИП) в Изпълнителната агенция за насърчаване на малките и средните предприятия (ИАНМСП). ИАНМСП определи Старши програмен ръководител (СПР), който е ръководител на ЗИП и ще бъде отговорен за навременното, точно и ефективно техническо изпълнение на проекта.

Ще бъде създадена Оценителна комисия за избор на бенефициентите по схемата за безвъзмездна помощ.
Европейската комисия, чрез Представителството си в България, ще осъществява последващ контрол върху изпълнението на схемата за безвъзмездна помощ.
1.2         Цели на Безвъзмездната Финансова Помощ
Общата цел на програмата е да повиши конкурентоспособността и равнището на иновации в МСП като основа за устойчиво и балансирано развитие на икономиката.

Специфичната цел на настоящата схема за безвъзмездна помощ е да подпомогне развитието на вече съществуващи клъстери от български предприятия, или на такива, които са в начална фаза на своето развитие, с което да доведе до подобряване на тяхната конкурентоспособност.

Проектът отговаря на целите на: Иновационната стратегия на Република България, мярка 6 – създаване на клъстери; Националната стратегия за регионално развитие 2005-2015 г.; Проектът на Национална стратегия  за развитие на клъстери 2007-2013 г.; Националната стратегия за насърчаване на малките и средните предприятия 2007-2013 г.

1.3
Размер на безвъздмездната финансова помощ и процент на съфинансиране 
Общата индикативна сума по тази схема за безвъзмездна помощ е 2 400 000 евро (от които 1 800 000 млн. евро по  Програма ФАР и 600 000 евро от националния бюджет). Договарящият орган си запазва правото да не предостави всички налични средства.

Размер на безвъзмездната помощ

Всяка безвъзмездна помощ, отпусната по настоящата програма, трябва да е в рамките на следните минимални и максимални размери: 

	Минимален размер на сумата (евро)
	50 000 (петдесет хиляди)

	Максимален размер на сумата (евро)
	200 000 (двеста  хиляди)


Максималният размер на безвъзмездната помощ е 200 000 евро, като за клъстерите, осъществяващи своята дейност в отрасъл „сухопътен транспорт” помощта не може да надхвърля 100 000 евро. 
 Безвъзмездна помощ може да се иска за двата елемента, посочени по-долу, като следва да са спазени следните изисквания:

1.3.1. Елемент 1: Подкрепа за общи дейности на клъстера

Размерът на безвъзмездната финансова помощ по този елемент ще бъде между 50 000 и 200 000 евро.

Размерът на безвъзмездната финансова помощ не може да надвишава 50% от всички допустими разходи по този елемент (вж. също т. 2.1.4). Остатъкът трябва да бъде финансиран от собствени ресурси на кандидата или от източници, различни от бюджета на ЕО. Необходимото съфинансиране от страна на бенефициента не може да бъде по-малко от 50% от всички допустими разходи за дейности по този елемент (вж. също т. 2.1.4).

Допустими за финансиране в рамките на Елемент 1 „Подкрепа за общи дейности на клъстера” са следните дейности:

· консултантска подкрепа – задължителна дейност;

· инвестиционна подкрепа – незадължителна дейност;

· общи обучения за участници в клъстера – незадължителна дейност;
· научноизследователска и развойна дейност (НИРД) – незадължителна дейност.
Размерът  на консултантската подкрепа трябва да съставлява поне 10% от общия бюджет за Елемент 1: „Подкрепа за общи дейности на клъстера”. 
1.3.2. Елемент 2: Подкрепа за дейности на индивидуални участници в клъстера (партньори по проекта)
Размерът на финансирането по този елемент ще бъде между 5 000 и 20 000   евро общо за всички участници в клъстера - получатели на помощта по този елемент.

Подкрепата за индивидуални участници в клъстера ще има допълващ характер. Освен това, тя трябва да има обосновано въздействие върху развитието на клъстера и да бъде тясно свързана с постигането на общите цели за развитието на клъстера.

Допустими за финансиране в рамките на Елемент 2 „Подкрепа за дейности на индивидуални участници в клъстера” са следните дейности:
· консултантска подкрепа; 
· инвестиционна подкрепа; 
· специализирани обучения за индивидуални участници в клъстера;
· научноизследователска и развойна дейност (НИРД).
Размерът на безвъзмездната помощ по този елемент, общо за всички участници в клъстера не може да надвишава 10% от общия размер на помощта по проекта , като това ограничение се отнася сумарно за всички участници в клъстера – получатели на помощта по Елемент 2. 
Освен това, размерът на безвъзмездната помощ няма да надвишава 25% от всички допустими разходи за дейности по Елемент 2. (вж. също т. 2.1.4). Остатъкът трябва да бъде финансиран от собствени ресурси на индивидуалните участници в  клъстера-получатели на помощта, от кандидата (клъстера) или от други източници, различни от бюджета на ЕО. Необходимото съфинансиране от страна на получателя на помощта (бенефициента) не може да бъде по-малко от 75% от всички допустими разходи за дейности по този елемент на проекта (вж. също т. 2.1.4).

1.3.3. Комбинация от елементи

Кандидатът има право да кандидатства за помощ по първи и втори елемент, или само по първи елемент, при спазване на посочените в т.1.3.1. и т.1.3.2. ограничения. Не се допуска кандидатстване само за втори елемент. 
1.4
Съвместимост с правилата  в областта на държавните помощи
Приложимият режим на държавна помощ по настоящата схема е минимална помощ (de minimis) съгласно Регламент (ЕО) 1998/2006 на Комисията от 15 декември 2006 г. относно прилагането на членове 87 и 88 от Договора за създаване на Европейската общност към минималната помощ (ОВ, L 379/ 28.12.2006)
.

В т. VIІ „Декларацията за държавни помощи” от Формуляра за кандидатстване (която се попълва от водещата организация) и в Декларацията за държавни помощи (Приложение Д) (която се попълва от водещата организация и от всеки един от партньорите поотделно) се декларират получени минимални помощи независимо от източника или формата на помощта.
2.
Правила по настоящата покана за набиране на проектни предложения

Настоящите насоки определят правилата за подаване на проектни предложения, подбор и изпълнение на проектите, финансирани по програмата, в съответствие с Постановление № 121 на МС от 31.05.2007 г. за определяне на реда за предоставяне на безвъзмездна финансова помощ по оперативните програми, съфинансирани от Структурните фондове и Кохезионния фонд на Европейския съюз, и по Програма ФАР на Европейския съюз. 
2.1        Критерии за допустимост

Има три вида критерии за допустимост, свързани с:

· организациите, които могат да участват (2.1.1), и техни партньори (2.1.2)

· проектни дейности, за които се отпуска безвъзмездна финансова помощ (2.1.3),

· видове разходи, които са допустими при определяне на размера на безвъзмездната помощ (2.1.4).

2.1.1
Допустимост на кандидатите: кой може да кандидатства

(1) За безвъзмездна помощ могат да кандидатстват обединения (консорциуми) от лица, формирани по един от следните два начина:
1.1. Обединение, включващо специално създадена организация – юридическо лице, изпълняваща функциите на клъстерен координатор, и организации - участници в съответния клъстер. Организацията – клъстерен координатор следва да бъде посочена като водеща организация за целите на проектното предложение, а другите организации–участници в клъстера – като партньори.
Водещата организация следва да  отговаря на следните условия:
· Да е регистрирана като търговец по Търговския закон, като нейните съдружници или акционери са участващи в клъстера организации, или 
· Да е регистрирана като сдружение по Закона за юридическите лица с нестопанска цел, като негови членове са участващи в клъстера организации, и
· Да е създадена за изпълнението на общи цели и дейности на съответния клъстер.
1.2.  Обединение от участници в клъстера, без специално създадена организация - клъстърен кординатор. Това обединение следва да представлява гражданско дружество, създадено съгласно разпоредбите на Закона за задълженията и договорите (чл.357 и следв.), при което за целите на проектното предложение един от членовете на дружеството е определен за водеща организация, а другите – за партньори. Гражданското дружество трябва да е специално създадено за целите на настоящия проект.
Всички членове на гражданското дружество следва изрично да определят в договора за гражданско дружество един от членовете на дружеството   за водеща организация и да уредят  как и от кои членове на дружеството ще бъде осигурено съфинансирането на проекта и как ще бъде разпределена собствеността и правото на ползване на придобитите по Елемент 1 материални и нематериални активи. 

ВАЖНО:

1. Браншови организации, индустриални и търговски камари, и други подобни не представляват клъстери и не могат да бъдат разглеждани като обединения – кандидати за безвъзмездна помощ по настоящата процедура.
2. Клъстери (или инициативи за развитие на клъстери), финансирани
 по проект BG2003/004-937.02.03 „Въвеждане на клъстърен подход и създаване на пилотен клъстърен модел” по Програма ФАР или по други донорски програми за подпомагане на клъстери, не са допустими за финансиране по настоящата схема за безвъзмездна помощ.
(2) И двата вида обединения – кандидати за безвъзмездна помощ следва да отговарят на следните изисквания:

· да включват поне 7 търговци по смисъла на ТЗ, между които съществуват трайни връзки по отношение на доставки, производствено коопериране, маркетинг, НИРД и/или други подобни дейности. Тези търговци следва да са регистрирани в България преди подаването на проектното предложение, да са включени в списъка на участниците в клъстера по т.3.6 от Формуляра за кандидатстване, а връзките между тях – надлежно описани,
· да са регистрирани, съответно учредени (в случаите на гражданско дружество) в България преди подаването на проектното предложение, и

· да носят пряка отговорност за подготовката и изпълнението на проекта, а не да действат в качеството на посредници.

(3) Съгласно изискванията на Регламент (ЕО) 1998/2006 на Комисията от 15 декември 2006 г. подкрепа по настоящата схема за безвъзмездна помощ не могат да получат водещи организации и/или партньори, които: 

· са „предприятие в затруднение” по смисъла на посочения Регламент; 

· осъществяват дейност в отрасъл „рибарство и аквакултури” съгласно Регламент (ЕО) № 104/2000 на Съвета; 

· осъществяват дейност по първично производство на селскостопански продукти, посочени в приложение І към Договора за създаване на ЕО; 

· осъществяват дейност по преработка и реализация на селскостопански продукти
, посочени в приложение І към Договора за създаване на ЕО, в следните случаи: 

· когато размерът на помощта е определен въз основа на цените или количествата на продуктите, които биват изкупувани от производителите или предлагани на пазара от съответните предприятия, 

· когато условие за предоставяне на помощта е същата да бъде прехвърлена частично или изцяло на първичните производители; 

· осъществяват дейност в отрасъл „въгледобив”, както е дефиниран в Регламент (ЕО) № 1407/2002; 
Не може да се предоставя безвъзмездна помощ:
· за дейности, свързани с износ за трети страни или държави-членки, по-конкретно – помощи, пряко свързани с изнасяните количества, със създаването и функционирането на дистрибуторски мрежи или с други текущи разходи по експортната дейност, или помощи, поставени в зависимост от използването на местни вместо вносни стоки; 

· за придобиване на товарни автомобили, предоставяни на предприятия, които осъществяват сухопътни превози на товари за други лица или срещу възнаграждение; 

(4)  Потенциалните кандидати (водещата организация и/или нейните партньори в проектното предложение) не могат да участват в процедурата за набиране на проектни предложения, ако:

a) са обявени в несъстоятелност или спрямо тях е открито производство по несъстоятелност или са в процес на ликвидация, ако се управляват от назначен от съда синдик, ако са сключили споразумения с кредиторите си за погасяване на задълженията им към тях, ако са преустановили стопанската си дейност, ако са страна по съдебни процедури, отнасящи се до описаните отношения или са в подобно положение, произтичащо от аналогична процедура, предвидена в националното законодателство;

б) са осъдени с присъда, която има сила на res judicata (т. е. които имат сила на пресъдено нещо), за престъпления по служба ;

в) са признати за извършили виновно тежки правонарушения  на професионалните им задължения, доказани с всякакви средства, които Договарящият орган може да обоснове;

г) имат неизпълнени задължения, свързани с изплащането на социално-осигурителни вноски, или неизплатени данъчни задължения по законите на страната, където са регистрирани;

д) са осъдени с влязла в сила присъда за измама, корупционни действия, участие в престъпни организации или всякакви други неправомерни действия, които са в ущърб на финансовите интереси на Европейските общности;


е) са уличени в сериозни нарушения и неспазване на задължения по договори за възлагане на обществени поръчки или безвъзмездна финансова помощ, финансирани от бюджета на ЕО или са изключени от участие от страна на Договарящия орган поради това, че са представили на Договарящия орган невярна информация или не са представили изисквана  информация.
Договарящият орган няма да сключи договор за предоставяне на безвъзмездна финансова помощ  , ако по време на процедурата за набиране и оценка на предложенията водещата организация и/или партньорите:

ж) са обект на конфликт на интереси;

з) във връзка с кандидатстването за безвъзмездна помощ са представили на Договарящия орган невярна информация или не са представили изисквана  информация;
и) са опитали да получат или са получили поверителна информация по време на обявата за търг или оценката, както и ако са опитали да повлияят на оценителната комисия, на Договарящия орган или  Звеното за изпълнение на проекти по време на оценка на сегашни или предишни схеми.

к)  попадат в някоя от категориите, описани в точки от (а) до (е).
Гореспоменатите изисквания се прилагат съответно и за управителите и за членовете на управителните органи на обединенията и/или техните партньори – получатели на помощта по Елемент 2 – юридически лица, а в случай че членовете на управителните органи са юридически лица – за техните представители в съответния управителен орган. 

В случаите на проектни предложения, при които водещата организация попада в  някоя от категориите по т.2.1.1.(3) и т.2.1.1.(4), проектното предложение се отхвърля само на това основание. В случаите, когато само отделна организация-партньор попада в посочените категории, същата се изключва от проектното предложение със съгласието на останалите участници в проектното предложение. Ако такова съгласие не бъде дадено, или ако изключването ще доведе до съществена промяна на проектното предложение, проектното предложение се отхвърля.

Договарящият орган може да изключва –кандидати (водеща организация и/или партньори), които са подали невярна информация, не са представили изисквана  информация или са допуснали нарушения и/или неизпълнение на задължения по договори, финансирани от бюджета на Общността, като им се даде възможност да представят съответните разяснения. Изключването се отнася за бъдещи договори по процедури за предоставяне на безвъзмездна помощ, финансирани от бюджета на Европейската Общност, за максимален период от 5 години. 

В част VI на Формуляра за кандидатстване („Декларация от водещата организация”), –водещите организации са длъжни, да попълнят декларация за това, че не попадат в никоя от категориите, описани в точки (a) до (ж).
В част ​​ІI на Формуляра за кандидатстване („Декларация за партньорство”), –всеки партньор е длъжен да попълни декларация за това, че не попада в никоя от категориите, описани в точки (a) до (ж).
2.1.2 
Партньорство и допустимост на партньорите
Партньори 
За целите на настоящата схема

“Партньор” е организация, отговаряща на предварително зададени изисквания за допустимост, която участва в реализацията на проекта заедно с водещата организация. Направените от партньора разходи във връзка с изпълнението на проекта са допустими в същата степен, както и разходите, направени от водещата организация. 
Допустими партньори по проекта са участници в съответния клъстер - юридически лица или    еднолични търговци, които са:

· регистрирани по Търговския закон или Закона за кооперациите, и/или
· юридически лица с нестопанска цел, регистрирани по Закона за юридически лица с нестопанска цел, и/или
· научно-изследователски организации (научноизследователски институт или център по смисъла на чл. 60 от Закона за администрацията (обн. ДВ, бр.130 от 05.11.1998, изм. ДВ, бр. 69 от 25.08.2006), или научна организация по смисъла на § 1 от Допълнителните разпоредби на Закона за насърчаване на научните изследвания (обн. ДВ, бр. 92 от 17.10.2003), и/или
· образователни институции (като висши учебни заведения, професионални гимназии,  акредитирани от НАПОО организации, предоставящи професионално обучение и др.под.), и/или
· общини.

Партньорите могат да участват, включително и чрез осигуряване на финансиране, в реализацията на дейностите по  Елемент 1, както и да бъдат преки получатели на безвъзмездна помощ по Елемент 2. 

За целите на идентифициране на партньорите на водещата организация, както по Елемент 2, така и по Елемент 1,  кандидатът следва да попълни т.ІІ.1 от Формуляра за кандидатстване. 

Само участниците, посочени в т.І.3.6. от Формуляра за кандидатстване могат да бъдат водеща организация и партньори.
2.1.3
Допустими проектни дейности: дейности, за които може да се кандидатства
Определение: проектът се състои от поредица от дейности

Продължителност 

Продължителността на един проект не може да надвишава 12 (дванадесет) месеца.
Териториален обхват

Проектите трябва да се изпълняват само на територията на България.
Видове проектни дейности
Следните проектни дейности ще бъдат допустими за финансиране в рамките на индивидуалната безвъзмездна помощ:

Елемент 1:   Подкрепа за общи дейности на клъстера 
Подкрепата за общи дейности на клъстера ще подпомогне развитието на клъстера като цяло, чрез изпълнението на дейности от общ интерес за клъстера, което ще допринесе за подобряване положението на всички участници в клъстера.
Подкрепата за общи дейности на клъстера (Елемент 1) трябва да включва задължителна дейност „Консултантска подкрепа”, като може да включва и незадължителни дейности „Инвестиционна подкрепа”, „Общи обучения за участници в клъстера” и „Научноизследователска и развойна дейност (НИРД)”.
Кандидатът трябва да избере сред долупосочените дейности такива, които са подходящи за съответния клъстер:
А.  Дейност „Консултантска подкрепа”

Консултантска подкрепа за управление на клъстера – осъществяване на преглед на бизнеса и развитие на стратегия за управление на клъстера; оптимизиране на общото бизнес управление и координация; подобряване управлението на човешките ресурси; изработване/въвеждане на нови услуги в полза на участниците в клъстера; изработване на подробен анализ за нуждите от общо обучение на участниците в клъстера; разработване и предоставяне на специфични програми за обучение; маркетинг и  развитие на стратегии за управление на клъстера – проучване на пазара; разработване на маркетингова стратегия; разработване на търговска марка на клъстера; изграждане на информационни системи за координация дейността на клъстера; създаване на база данни, необходима за управлението на клъстера, и пр.;

Б.   Дейност „ Инвестиционна подкрепа” 

Инвестиционната подкрепа може да включва:

· Закупуване на оборудване, като: офис техника и офис оборудване; оборудване за лаборатории; оборудване за обучителен център; оборудване за осъществяване на НИРД, и всяко друго оборудване, което е предназначено за общо ползване от участниците в клъстера и/или за дейности, осъществявани в полза на клъстера като цяло;

· Закупуване на специализиран софтуер (без стандартни операционни системи) за нуждите на координацията и управлението на дейностите на клъстера.
Ограничение: следва да се има предвид, че относно офис техника и офис оборудване допустимо за финансиране е само следното оборудване: сървър, компютърни настолни конфигурации, преносими компютри, принтери, мултифункционални устройства, скенери, мултимедийни екрани, мултимедийни прожектори, телефонни централи) и офис оборудване (работни бюра, етажерки, шкафове, конферентни маси, столове).
В. Дейност „Общи обучения за участници в клъстера” -  провеждане на обучение за човешки ресурси на клъстера, свързани с развитието и/или общи нужди на клъстера (напр. обучения по мениджмънт на ръководния персонал на фирмите-участници в клъстера, професионално обучение в сферата на дейността на клъстера, включително подготовка на бъдещи служители/работници на фирмите-участници в клъстера и т.н.). В обученията могат да бъдат включени и служители (настоящи и/или бъдещи) на участници в клъстера, описани в т.І.3.6. от Формуляра за кандидатстване, които не са партньори по проекта.
Не се допуска обучение за нуждите на по-малко от двама участници в клъстера. 
Г.  Дейност „Научноизследователска и развойна дейност (НИРД)”
Допустимо е финансирането на дейности, свързани с извършване на приложни изследвания и развойна дейност, свързани с развитието на продуктите, процесите и технологиите на клъстера. 
Елемент 2:       Подкрепа за дейности на индивидуални участници в клъстера

Дейностите по този елемент не трябва да се застъпват/припокриват с дейностите по Елемент 1- общи дейности на клъстера. Индивидуалната подкрепа трябва да е добре обоснована и тясно свързана с дейностите по цялостното развитие на клъстера.

А. Дейност „Консултантска подкрепа”
Дейността „Консултантска подкрепа” следва да се осъществи в една или повече от посочените сфери:

1. Консултантски услуги за отделните участници в клъстера за създаване на ефективно управление, които се различават от общата подкрепа за управление на клъстера – идентифициране на проблемите и нуждите на отделното предприятие; подобряване на оперативните процедури; проверка на производствената ефективност; разработване и изпълнение на стратегия за подобряване на дейността; дейности за намаляване на разходите/увеличаване на печалбата; права, свързани с интелектуалната собственост; индустриален дизайн; информационни и комуникационни технологии; въвеждане на добри практики, и др. подобни.

2. Консултантски и сертификационни услуги относно изискванията на правото на ЕС и международни пазарни стандарти:

· Системи за управление на качеството (QMS)

Консултантските услуги ще предоставят подкрепа за постигане на ISO стандартите. Допустимите дейности се отнасят до:

· Разработване и въвеждане на системи за управление на качеството (QMS);

· Сертификация на системи за управление на качеството (QMS) от упълномощен сертифициращ орган.

Необходими резултати: сертификат, издаден от упълномощен сертифициращ орган, който е член на IФК MLA1 съгласно EN 45012/ Ръководство 62. Бенефициентът може да кандидатства за въвеждане и сертификация на системи за управление на качеството или само за сертификация, но задължителният краен резултат е получен сертификат. 

· Околна среда (Environment Management Systems)

Консултантските услуги ще предоставят подкрепа за постигане на международен стандарт ISO 14001 или EMAS стандарт за околна среда.
 Допустимите дейности се отнасят до:

· Разработване и въвеждане на стандартите за околна среда от консултантска компания;

· Сертификация от упълномощен сертифициращ орган.

Необходим резултат: сертификат или еквивалентен документ, издаден от упълномощен сертифициращ орган, член на IФК MLA1 съгласно EN 45012 / Ръководство 66.

· Стандарти за безопасни и здравословни условия на труд (OSHS)
Допустимите дейности се отнасят до:

· Разработване и въвеждане на стандарти за здравословни и безопасни условия на труд (OSHS) от консултантска компания.

· Сертификация от упълномощен сертифициращ орган.

Необходим резултат: сертификат или еквивалентен документ, издаден от упълномощен сертифициращ орган, акредитиран съгласно EN 45012 / Ръководство 66.
· Добри производствени практики (GMP), Добри лабораторни практики (GLP)

Допустимите дейности се отнасят до: въвеждане на Добри производствени практики/GMР и Добри лабораторни практики/GLP и изготвяне на наръчници с инструкции за утвърждаване на принципите на GMP и GLP съобразно необходимите на клъстера дейности и др.

Необходим резултат: за GMP – сертификат, издаден от акредитиран орган; за GLP – документ от акредитиращата институция, удостоверяващ, че водещата организация/партньора е в процес на акредитация по GLP съгласно EN/ 17025.

· СЕ маркировки или подобни (съответствие  с изискванията за безопасност на продукта)

Допустимите дейности се отнасят до: определяне на регламентите/директивите, които регулират продукта; прилагане на подходящи стандарти; извършване по подходящ начин на преценка за съответствие чрез самосертификация или изпитание от акредитиран орган. 

Необходим резултат: издаване на документ за съответствие съгласно Закона за техническите изисквания на продуктите и правилата, приложими към преценката за съответствие.
3. Тестване на нови продукти и процеси от надлежно сертифицирани институции за гарантиране съответствие със стандарти и спецификации;

Необходим резултат: документ за извършено тестване от съответната надлежно сертифицирана институция.

Б. Дейност „ Инвестиционна подкрепа” 
1. Придобиване на: патенти; лицензи; ноу-хау;  специализиран софтуер (дълготрайни нематериални активи); 
2. Закупуване на машини, съоръжения и оборудване – за подобряване и/или разширяване на дейността на предприятието.
Няма да се финансира закупуването на офис оборудване и офис техника.  


В. Дейност „Специализирани обучения за индивидуални участници в клъстера”

Допустими обучения –  предоставяне на специфични програми за обучение на отделни участници в клъстера, като напр. обучение по мениджмънт на ръководния персонал и/или професионално обучение на служителите/работниците в предприятието. В тези обучения могат да бъдат включени само служители (настоящи и бъдещи) на участник в клъстера, който е водеща организация или партньор по проекта.
Г.Дейност „Научноизследователска и развойна дейност (НИРД) ”
Проектът ще финансира само дейности, свързани с извършване на приложни изследвания и развойна дейност за продукти, услуги или технологии за нуждите на предприятието – участник в клъстера. 
Задължителни за изпълнение са следните допълнителни дейности:

· Одит на проекта, извършен от лицензиран експерт-счетоводител;

· Визуализация на проекта.

Не са допустими за финансиране следните видове дейности:
· индивидуално подпомагане за участие в работни срещи, семинари, конференции, конгреси;

· индивидуални стипендии за обучение;

· фундаментални изследвания;

· обучения в чужбина;

· строителни и ремонтни работи;

· проекти, които са започнали преди подписването на договора за предоставяне на безвъзмездна финансова помощ;

· дейности, вече финансирани от други източници на Общността.
Брой проектни предложения:
Обединение-кандидат не може да подаде повече от едно предложение по настоящата покана за набиране на проектни предложения.

Обединение-кандидат не може да получи повече от една безвъзмездна финансова помощ по настоящата покана за набиране на проектни предложения.

Водеща организация или партньори по едно проектно предложение не могат да участват в друго проектно предложение.
2.1.4
Допустими разходи: разходи, които се признават при отпускане на безвъзмездна помощ
При отпускане на безвъзмездна помощ ще бъдат взети под внимание само “допустимите разходи”. Те са описани подробно по-долу. Следователно, бюджетът представлява както предварителна оценка на очакваните разходи, така и максимален размер на “допустимите разходи”. Обърнете внимание на това, че допустимите разходи трябва да се базират на реални единични цени, а не да бъдат посочвани като обща сума.
Решението за отпускане на безвъзмездна финансова помощ се взема от Договарящия орган, при условие,  че по време на евентуална проверка, която предшества подписването на договора, не са открити обстоятелства, които да налагат промяна на бюджета. Обърнете внимание, че вероятни промени на бюджета не могат да доведат до увеличение на сумата по безвъзмездната финансова  помощ, нито на процента на съфинансиране.
Ето защо в интерес на обединението - кандидат е да представи реалистичен и ефективен от гледна точка на разходите бюджет.
Допустими разходи

За да бъдат допустими по тази покана за набиране на проектни предложения, разходите трябва:

· Да бъдат необходими за изпълнението на проекта, да бъдат заложени в договора, който е приложен към настоящите Насоки за кандидатстване и да отговарят на принципите на добро финансово управление, и по-специално ефективност, ефикасност и икономичност на вложените средства;
· Да са действително извършени:

За допустими разходи по Елемент 1  се признават както разходи, извършени от водещата организация, така и разходи, извършени от партньорите.
За допустими разходи по Елемент 2 се признават само разходите на партньорите по проектното предложение – получатели на индивидуална помощ, вкл. и на водещата организация, ако последната кандидатства и за индивидуална подкрепа по този елемент.

Разходите трябва да са извършени по време на изпълнение на проекта и да са платени преди подаване на финалния отчет. Разходите за одит могат да бъдат извършени и платени след изпълнение на дейностите по проекта, но не по-късно от представянето на финалния отчет.

· Да бъдат отразени в счетоводната или данъчната документация на водещата организация или партньорите, извършили съответния разход;
·  Да могат да се установят и проверят, и да бъдат подкрепени/съпроводени от оригинални разходо-оправдателни документи.
Допустими са само следните разходи:

· разходи за консултантски услуги, предоставени от външни за клъстера и техните членове лица, свързани с изпълнение на допустими дейности;
· разходи за сертификация/тестване от упълномощен сертифициращ орган; 
· разходи за закупуване на допустимите по Елементи 1 и 2 оборудване, софтуер, патенти, лицензи, ноу-хау, включително разходите за доставка, инсталиране, тестване и въвеждане в експлоатация на оборудването/софтуера; 
· разходи, свързани с предоставяне на обучения от външни за клъстера обучителни организации. В случаите на професионално обучение същото следва да е предоставено от акредитирана от НАПОО за това организация; 
· разходи, свързани с предоставяне на обучения от партньор(и) по проекта, като в случаите на професионално обучение, същото следва да е извършено от партньор, акредитиран от НАПОО, а в случаите на обучение за мениджмънт - да е извършено от партньор, имащ такъв предмет на дейност. В този случай ще се признават за допустими в обичайните размери само следните видове разходи:

· разходи за възнаграждения на преподаватели (включително здравни и осигурителни вноски, свързани с възнаграждението, които са за сметка на работодателя), 
· разходи за наем на помещения и обучителна техника и оборудване, 
· разходи за обучителни материали; 
· разходи, свързани с изпълнението на външни услуги за извършването на приложни изследвания и развойна дейност; 
· разходи, свързани с извършването на приложни изследвания и развойна дейност, осъществявани от партньор(и) по проекта, представляващи научноизследователски организации или висши учебни заведения. В този случай, ще се признават за допустими в обичайните размери само следните видове разходи:

· разходи за възнаграждения на научноизследователския персонал, участващ в конкретната НИРД  (включително здравни и осигурителни вноски, свързани с възнаграждението, които са за сметка на работодателя), 
· разходи за консумативи и материали за провеждане на изследванията и развойната дейност; 
· разходи, които възникват пряко от изискванията на договора (визуализация на помощта, одит) – общо максимално 1% от допустимите разходи по Елемент 1.

Забележка: Независимо, че в образеца на бюджет (Приложение Б) разходите за визуализация на помощта и одит се изписват в разхода по Елемент 1, визуализация и одит се извършват задължително и за дейностите по Елемент 2 (ако е приложимо).
В частност, не се считат за допустими следните разходи:

· дългове и вноски за покриване на загуби и дългове;

· дължими лихви;

· дейности, вече финансирани по друг повод;

· загуби от обмяна на валута;

· данъци, включително ДДС;
· принос в натура; 
· дължим кредит към трети страни;
· закупуване или наемане на превозни средства (коли, камиони или подобни);
· закупуване на оборудване втора употреба;

· разходи, извършени преди сключването на договора за предоставяне на безвъзмездна финансова помощ.
2.2
Начин на кандидатстване 
2.2.1
Формуляр за кандидатстване и придружителни документи
Проектните предложения трябва да бъдат представени, като се използва Формуляра за кандидатстване, приложен към настоящите Насоки (Приложение А). Обединенията - кандидати трябва точно да спазват Формуляра за кандидатстване и да попълнят полетата и страниците последователно.

Проектните предложения се подават на български език. 

Моля, попълнете Формуляра за кандидатстване внимателно и максимално ясно, така че да може да се оцени адекватно. Бъдете точни и опишете подробно как смятате да изпълните целите на проекта, какви са ползите от него и как проектът съответства на целите на програмата.

Всяка грешка, посочена в Списъка за проверка (раздел V от Формуляра за кандидатстване) или всяко значително несъответствие във Формуляра за кандидатстване (например сумите, споменати в бюджета не са в съответствие с тези, споменати във формуляра) може да доведе до отхвърляне на предложението.

Ще се изискват пояснения само тогава, когато изложената информация е неясна, за да се избегне подвеждане при обективната оценка от страна на Договарящия орган.

Няма да бъдат приемани формуляри, попълнени на ръка.

Моля обърнете внимание, че само формулярът за кандидатстване и публикуваните приложения към него, които трябва да бъдат попълнени, ще бъдат предадени на оценителите за оценка. Затова, изключително важно е тези документи да съдържат ЦЯЛАТА нужна информация, отнасяща се до проекта. Допълнителни приложения не може да бъдат изпращани.
Придружителни документи 
Всички формуляри за кандидатстване трябва да бъдат подадени заедно със следните придружителни документи: 
1. Удостоверения за актуалното състояние на водещата организация и   партньорите, които ще извършват разходи по Елемент 1 и/или Елемент 2, издадени от съответния съд не по-рано от 3 месеца преди крайния срок за кандидатстване – оригинали или нотариално заверени копия;
2. Договор за създаване на гражданско дружество и всички приложения към него, в случай че обединението - кандидат е гражданско дружество съгласно Закона за задълженията и договорите – копие, заверено от членовете;
3. Акт за създаване на партньорите, когато същите са създадени с Акт на държавен орган – когато е приложимо;
4. Решение на компетентен орган за определяне на лице, което представлява партньора, който ще извършва разходи по Елемент 1 и/или Елемент 2, в случаите, когато последния е научна организация, научно-изследователска организация, образователна институция – копие, заверено от партньора;
5. Пълномощно, подписано от партньорите, които ще извършват разходи по Елемент 1 и/или Елемент 2, с което упълномощават водещата организация да подпише поректното предложение за кандидатстване и договора за предоставяне на безвъзмездна финансова помощ от тяхно име и за тяхна сметка и да ги представлява при изпълнението му - оригинал или нотариално заверено копие;
6. Пълномощно, в случаите, когато документите за кандидатстване са подписани от лице, различно от представителя на водещата организация – оригинал или нотариално заверено копие. Документът е задължителен само когато е приложимо;
7. Последните годишни отчети на водещата организация и партньорите, които ще извършват разходи по Елемент 1 и/или Елемент 2   (отчет за приходите и разходите и годишен баланс за 2004, 2005 и 2006 г. – където е приложимо) – копия, заверени от водещата организация, съответно партньора;

8. Регистрациите по БУЛСТАТ на – водещата организация и партньорите, които ще извършват разходи по Елемент 1 и/или Елемент 2    -  копия, заверени от водещата организация и съответно от отделните партньори;
9. Декларации от управителите и членовете на управителните органи на водещата организация, а в случай че членовете на управителните органи са юридически лица – от техните представители в съответния управителен орган и от управителите и членовете на управителните органи на партньорите, които ще извършват разходи по Елемент 1 и/или Елемент 2, а в случай че членовете на управителните органи са юридически лица – от техните представители в съответния управителен орган – попълнени по образец (Приложение Г), оригинали или нотариално заверени копия;

10. Декларации за държавни помощи, подписани от всеки един от партньорите, които ще извършват разходи по Елемент 1 и/или Елемент 2  (Приложение Д).
Гореописаните документи се представят при кандидатстването на български език.
2.2.2
Къде и как се изпращат проектните предложения 
Проектните предложения трябва да бъдат получени в запечатан плик с препоръчана поща, по куриер или да бъдат доставени на ръка (на лицето, предало проектното предложение се издава разписка с подпис и дата) на посочения по-долу адрес.
Всички проектни предложения се регистрират, независимо дали са получени преди или след изтичането на срока за представяне на проектните предложения.
Пощенски адрес/ Адрес за доставка на ръка или по куриер

Министерство на икономиката и енергетиката
Изпълнителна агенция ФАР

Дирекция „Европейски фондове за конкурентоспособност”

ул. „Славянска” 8,  Приемна на ИА-ФАР
София 1052 

Проектни предложения, изпратени по друг начин (напр. по факс или по електронна поща) или на друг адрес, ще бъдат отхвърлени.

Проектните предложения (изцяло попълнен формуляр за кандидатстване, бюджет и придружителни документи) трябва да бъдат представени/подадени в един оригинал и 2 копия. Формулярът за кандидатстване и бюджетът трябва да бъдат предоставени и на електронен носител (дискета или CD-ROM). Електронната версия на предложението трябва да отговаря изцяло на варианта, приложен на хартия. Всеки компонент от проектопредложението (формуляр за кандидатстване, бюджет) трябва да бъде изпратен в отделен и индивидуален електронен файл (като например, формулярът за кандидатстване не трябва да бъде разделян на няколко различни файлове).

За да се улесни процесът на обработване на кандидатурите, моля представете пакета с оригинална документация и 2 копия във формат А4, като всяка една е подвързана поотделно. 

Върху външния плик трябва да бъде отбелязанo:

· номерът: BG 2005/ESC/G/CDI-II  и заглавието на поканата за набиране на предложения: BG 2005/017-586.04.02 „Схема за безвъзмездна финансова помощ за развитие на клъстери – фаза ІІ”, и 
· пълното име, адрес на кандидата, телефон, факс за връзка и лице за контакт, и 
· надписа „Да не се отваря преди началото на сесията по отваряне на предложенията“.
Кандидатите трябва да се уверят, че формулярите за кандидатстване са напълно окомплектовани, като ги сравнят със списъка за проверка, приложен към формулярите. Непълни кандидатури ще бъдат отхвърлени.
2.2.3
Краен срок за получаване на проектни предложения
Крайният срок за получаване на проектните предложения е 17 декември 2007 г., 16.00 ч. българско време. Всяко предложение, получено след крайния срок, ще бъде отхвърлено автоматично, дори когато пощенското клеймо посочва дата, предхождаща крайния срок, или забавянето се дължи на куриерската служба.

2.2.4
Допълнителна информация
Допълнителни въпроси могат да се изпращат по електронна поща или по факс, но не по-късно от 21 дни преди крайния срок за получаване на предложенията, на посочените по-долу адреси, като ясно се посочва номера на поканата за набиране на предложения:

Адрес за електронна поща: clusters-2@mee.government.bg
Факс: 02 981 17 19

Отговори трябва да се получат не по-късно от 11 дни преди крайния срок за приемане на проектни предложения. 

Няма да се дават отговори, които съдържат становище относно съответствие на проект или кандидат с условията за кандидатстване.
Въпросите, които могат да имат отношение и към други кандидати, ще бъдат публикувани заедно със съответните им отговори в Интернет на следния интернет адрес: www.iaphare.org
2.3
 Етапи и начин на оценяване на проектните предложения 
Настоящата процедура за подбор на проекти е:

· Открита процедура, при която: 

· всеки кандидат представя проектно предложение чрез формуляр за кандидатстване, изготвен в съответствие с насоките за кандидатстване;

· се извършва оценка на получените проектни предложения;

· се одобряват проектните предложения, които ще получат безвъзмездна финансова помощ. 

· Процедура на конкурентен подбор, при която проектните предложения се оценяват и класират в низходящ ред съобразно получената оценка, като за финансиране се одобряват всички или част от проектите по реда на класирането до покриване на общия размер на предварително определените и обявените финансови средства по процедурата.

Предложенията ще се проверяват и оценяват от Договарящия орган с възможна помощ на външни оценители. 
Всички проектни предложения, представени от кандидатите, ще се оценяват на следните етапи и по следните критерии:

Етап 1: Оценка на административното съответствие
Ще бъде оценявано следното:

· дали е спазен  крайният срок. Ако крайният срок не е бил спазен, предложението автоматично ще бъде отхвърлено (вж. Параграф 2.2.3).

· дали проектното предложение отговаря на всички изисквания, посочени в Списъка (Раздел V от Формуляра за кандидатстване). Ако има липси и неточности по изисканата информация, предложението може да бъде отхвърлено само и единствено на това основание, и да не бъде оценявано по нататък.
Етап 2: Оценка на допустимостта
Проверка за допустимостта на кандидата, водещата организация и партньорите–получатели на помощта по Елемент 2, която е базирана на приложените документи, изискани от Договарящия орган (вж. 2.4) ще бъде извършена само за предложенията, които са преминали административната оценка.
· Декларацията на кандидата (раздел VI от Формуляра за кандидатстване за безвъзмездна помощ) се проверява спрямо придружителни документи, изпратени от кандидата. В случай, че липсва документ или има несъответствие между Декларация на кандидат и прилежащ документ, това може да доведе само по себе си до автоматично отхвърляне на предложението.

· проверка за допустимост на водещата организация и партньорите, и на проектните дейности се извършва в съответствие с критериите от точки  2.1.1., 2.1.2. и 2.1.3.

Етап 3: Техническа и финансова оценка 

2.3.1
Критерии за оценка на проектните предложения 
Всички допуснати проектни предложения се оценяват в съответствие с критериите, описани в Насоките за кандидатстване. Критериите не подлежат на изменение по време на провеждането на процедурата. 
Оценката на качеството на предложенията, включително на предложения бюджет и на капацитета на кандидата и неговите партньори – получатели на помощта по Елемент 2 ще бъде направена в съответствие с критериите за оценяване, посочени в Таблицата за оценяване, поместена по-долу. Има два типа критерии за оценяване: критерии за подбор и критерии за отпускане на безвъзмездна помощ.

Критериите за подбор имат за цел да подпомогнат оценяването на финансовия и оперативен капацитет на всеки кандидат и неговите партньори – получатели на помощта по Елемент 2, което да гарантира/би гарантирало, че той:

· разполага със стабилни и достатъчни източници на финансиране, които му дават възможност да осъществява дейността си по време на целия период на изпълнение на проекта и, къдетото е възможно, да участва във финансирането му;

· разполага с достатъчен управленски капацитет, професионална компетентност и квалификация, необходими за успешното завършване на предложения проект. Това е приложимо/се отнася и към партньорите на кандидата– получатели на помощта по Елемент 2.
Критериите за отпускане на безвъзмездната помощ дават възможност да се оцени качеството на представените проектни предложения по отношение на поставените цели и приоритети, и да се отпусне безвъзмездна помощ за онези проекти, които водят до постигане на максимален цялостен ефект от настоящата процедура за набиране на предложения. Те дават възможност на процеса по набиране на проекти, за които Договарящия орган може да бъде сигурен, че изборът е в съответствие с целите и приоритетите, и е гарантирана прзрачност при финансирането от Общността. Те покриват такива аспекти като относимост на дейностите по проекта, съответствие на проекта с целите на обявената покана за набиране на предложения, качеството, очакваното въздействие, устойчивостта и ефективността на разходите.

Моля обърнете внимание на следното:
Разпределение на точките/Точкуване:

Критериите за оценка са обособени в раздели и под-раздели. На всеки под-раздел трябва да се дадат точки  между 1 и 5 в съответствие със следните насоки: 1 = много слабо; 2 = слабо; 3 = задоволително; 4 = добро; 5 = много добро.

Бележка за Раздел 1. Потенциал за развитие на клъстера
Ако общият брой получени точки за Раздел 1 е по-малко от 48 точки, Оценителната комисия ще отхвърли предложението.
Предварителна/временна  селекция

След общата оценка, ще бъде изготвен списък с предложенията, класирани според получения резултат  в рамките на финансовия пакет, както и резервен списък, следващ същия критерий. 
Таблица за оценка

	№
	Критерии
	Максимална оценка
	Формуляр за кандидатстване

	
	Потенциал за развитие на клъстера
	80
	

	1
	Има ли клъстерът ясно изграден профил и структура 
	15
	I.3.1, I.3.2, I.3.6 и I.4.2.1

	2
	Клъстерът има ли ясно изразено значение за региона 
	5
	I.3.1, I.3.3 и I.3.5  

	3
	Развити ли са устойчиви връзки между участниците в клъстера и е налице ясна идентификация на проблемите и породените от тях нужди
	15
	I.4.1, I.4.2.1 и I.4.2.2

	4
	Изградена ли е дейността на клъстера върху устойчиви предположения относно собствения му капацитет и средата, в която оперира 
	10
	I.4.2.4 и I.4.2.5

	5
	Клъстерът има ли изградена инфраструктура техническа и човешка (ясно дефинирано ръководство с изявен управленчески и експертен потенциал)
	5
	I.5.1, I.5.2 и I.5.4

	6
	Клъстерът и неговите партньор финансово устойчиви ли са 
	10
	I.6.1 и I.6.2

	7
	Клъстерът и продуктите от неговата дейност имат ли ясно дефинирани и устойчиви конкурентни предимства и потенциал за развитие
	15
	I.7.1.1,  I.7.1.2, I.7.1.3, I.7.1.4 и I.7.2

	8
	Налице ли е синергия на настоящия проект с други проекти на кандидата или неговите партньори 
	5
	I.8.8.1 и I.8.8.2

	
	Приложимост на проекта 

	80
	

	9
	Доколко проектното предложение съответства на целите, посочени в поканата за набиране на проектни предложения (До каква степен проектът отговаря по отношение на допустимостта на предложените дейности)
	5
	III.1.5.1

	10
	Налице ли е ясна връзка между нуждите и проблемите, които проектът трябва да отговори, както и предишните дейности на клъстера 
	15
	III.1.6.2

	11
	Допринася ли проектното предложение добавена стойност по отношение на дейността на клъстера или на неговите членове (иновационни дейности водещи до нови или подобрени продукти или услуги, нови технологии, нови пазари и т.н.)
	10
	III.1.6.3, III.1.8.1  и III.1.8.2

	12
	Подходящи, практични и последователни ли са предложените дейности и съответстват ли на целите и на очакваните резултати  
	5
	III.1.7 и III.2

	13
	Ясен, логичен и изпълним ли е планът за действие
	5
	III.1.9

	14
	Резултатите от проекта предопределят ли положителни и достоверни ефекти върху областите на развитие на клъстера 
	10
	III.2

	15
	Резултатите от проекта имат ли устойчиво въздействие както върху самия клъстер (неговото запазване и развитие) така и върху регионалното и секторното развитие
	15
	III.3.1, III.3.2, III.3.3, III.3.4 и

III.3.5

	16
	Задоволително ли е съотношението между прогнозираните разходи и очакваните резултати?
	5
	III.3.4

	17
	Доколко необходими са предложените разходи за реализацията на  проекта? До каква степен бюджета е ефективен и реалистичен?
	10
	III.3.4 и III.1.7

	
	
	160
	


2.4
Уведомяване относно решението на Договарящия орган
2.4.1 Съдържание на решението
Кандидатите ще бъдат уведомени писмено относно решението на Договарящия орган във връзка с тяхното проектно предложение. 
Решение за отхвърляне на дадено проектно предложение или решение да не се отпусне безвъзмездна финансова помощ ще се взема на следните основания:

· предложението е получено след обявения краен срок;

· предложението е непълно или не отговаря в други отношения на поставените административни условия;

· кандидатът и/или един или повече от неговите партньори не отговарят на условията за допустимост;

· дейностите в проекта не отговарят на условията за допустимост (например дейностите в проектопредложението не се покриват от програмата, превишава се максималния срок за изпълнение, исканата сума превишава допустимия максимум, т.н.);

· предложението не отговаря напълно на условията за допустимост и/или финансовият и оперативен капацитет на кандидата не е достатъчен; 

· преценено е, че от техническа и финансова гледна точка предложението е с по-ниско качество в сравнение с одобрените;

· въпреки, че предложението покрива критериите, нужни за положителна оценка, друго предложение от подобно естество е постигнало по-висок резултат;

· един или повече от изисканите придружителни документи не са били набавени в рамките на определения краен срок;

· други критерии, посочени в тези Насоки, не са били спазени.

Решението на Договарящия орган за отхвърляне на кандидатура или да не бъде предоставена безвъзмездна финансова помощ е окончателно.
2.4.2 Изискване на допълнителни документи и сключване на договор за предоставяне на безвъзмездна финансова помощ
Кандидати, които предварително са избрани или включени в резервния списък според получения резултат и в рамката на наличния финансов пакет, ще бъдат информирани в писмен вид. От тях ще бъде изискано да изпратят следните документи:  
1. Удостоверение от Националната агенция по приходите, че водещата организация няма просрочени задължения (че е платила съответните данъци и социални осигуровки), издадено не по-рано от 3 месеца преди крайния срок за кандидатстване - оригинал или нотариално заверено копие;

2. Удостоверения от Националната агенция по приходите, че партньорите, които ще извършват разходи по Елемент 1 и/или Елемент 2  нямат просрочени задължения (че са платили съответните данъци и социални осигуровки), издадени не по-рано от 3 месеца преди крайния срок за кандидатстване - оригинали или нотариално заверени копия;

3. Удостоверение, потвърждаващо, че водещата организация не е обявена в несъстоятелност и не е в процедура по несъстоятелност, издадено от съответния съд, не по-рано от 3 месеца преди крайния срок за кандидатстване - оригинал или нотариално заверено копие;

4. Удостоверения, потвърждаващи, че партньорите, които ще извършват разходи по Елемент 1 и/или Елемент 2  не са обявени в несъстоятелност и не са в процедура по несъстоятелност, издадени от съответния съд, не по-рано от 3 месеца преди крайния срок за кандидатстване - оригинали или нотариално заверени копия;

5. Диплома на експерт-счетоводител, който ще извърши одит на проекта - оригинал или нотариално заверено копие;
6. Свидетелства за съдимост на управителите и членовете на управителния орган на водещата организация – юридическо лице, а в случай че членовете на управителните органи са юридически лица – за техните представители в съответния управителен орган - оригинали или нотариално заверени копия;

7. Свидетелства за съдимост на управителите и членовете на управителния орган на партньорите,  които ще извършват разходи по Елемент 1 и/или Елемент 2    – юридически лица, а в случай че членовете на управителните органи са юридически лица – за техните представители в съответния управителен орган - оригинали или нотариално заверени копия;
8. Пълномощно, в случаите, когато договорът за предоставяне на безвъзмездна финансова помощ ще се подпише от лице, различно от представителя на водещата организация – оригинал или нотариално заверено копие. Документът е задължителен само когато е приложимо.
Гореспоменатите документи трябва да се предоставят само на български език.

 В случай, че тези документи не са предоставени преди определения краен срок (10 работни дни от получаването на писменото уведомление, изпратено от Договарящия орган) и/или при несъответствие с декларирани данни от страна на кандидата, съответно партньора, кандидатурата ще бъде отхвърлена.

Всяко едно отхвърлено проектно предложение ще бъде заменено от най-добре класиралото се следващо проектно предложение в резервния списък, и което попада в рамката на наличния финансов пакет.

2.4.3 Индикативна времева рамка
Датата, на която Договарящият орган планира да обяви резултата от извършената оценка е: 10 февруари 2008 г. - тази дата е само индикативна.

Индикативна дата за сключване на договорите за безвъзмездна помощ: 25 февруари 2008 г.
2.5
Условия, на които следва да отговаря изпълнението на проекта, след решението на Договарящия орган за отпускане на безвъзмездна финансова помощ 
След решението за отпускане на безвъзмездна финансова помощ   Договарящият орган изготвя най-малко в два екземпляра и предлага на бенефициентите по одобрените за финансиране проекти - подписването на договорите за предоставяне на безвъзмездна финансова помощ.
В рамките на всеки индивидуален проект бенефициент по смисъла на Договора за предоставяне на безвъзмездна финансова помощ се явява всеки член на обединението – кандидат, който е пряк и непосредствен получател на безвъзмездна финансова помощ.
Партньорите упълномощават водещата организация да подпише договора за предоставяне на безвъзмездна финансова помощ от свое и от тяхно име, и за своя сметка и за тяхна сметка, и да ги представлява при изпълнението му.

Договорът се сключва между Договарящия орган и водещата организация, действаща от свое име и от името на партньорите.

На бенефициентите ще бъде предложен договор, на базата на използвания от Договарящия орган стандартен договор, приложен към настоящите Насоки ( вж. Приложение 1). 
Изпълнението на проектите започва след подписването на договора между двете страни.
По-конкретно, договорът регламентира следните права и задължения:

Собственост върху резултатите
В частност, в случаите на придобиване на дълготрайни материални или нематериални активи в рамките на дейностите по Елемент 1 на проектите, тези активи могат да бъдат придобити като индивидуална собственост на водещата организация, или в съсобственост на водещата организация и всички или част от партньорите.
Одит

Имената и адреса на одитора, който ще извърши проверка на разходите, отбелязани в чл. 13.5. от Общите условия - Приложение 2 към настоящите Насоки за кандидатстване, трябва да бъдат записани в чл. 5.2 от Договора – Приложение 1 към настоящите Насоки за кандидатстване. 

Окончателен размер на безвъзмездната помощ 
Максималният размер на безвъзмездната помощ ще бъде посочен в Договора. Както е разяснено в т. 2.1.4, този размер се определя на базата на бюджета, който от своя страна е само прогнозен. По тази причина, размерът на помощта придобива окончателен вид, едва след приключването на проекта и представянето на заключителните счетоводни документи по него (вж. чл.15 от Общите условия).

Неизпълнение на целите

Ако бенефициентът не успее да изпълни проекта съгласно поетите ангажименти и клаузите на Договора, Договарящият орган си запазва правото да преустанови плащанията, и/или да прекрати Договора (вж. чл. 11 от Общите условия). Средствата, предоставяни от Договарящия орган могат да бъдат намалени и/или Договарящият орган има право да изиска пълно или частично възстановяване на вече изплатените суми при положение, че Бенефициентът не изпълнява условията на Договора (вж. чл. 11.2, 11.6, 15.5 от Общите условия).

Изменения в договора и промени в рамките на бюджета

Изменение на договора за предоставяне на безвъзмездна финансова помощ се извършва чрез сключване на анекс към договора по взаимно съгласие на двете страни. 

При процедура на подбор анексът към договора не може да нарушава конкурентните условия, съществуващи към момента на сключване на договора, и равното третиране на бенефициентите.
Всички изменения в договора трябва да бъдат оформени в писмено допълнение към оригинала на Договора (чл. 8.1 от Общите условия). Въпреки това, за някои изменения (адреси, банкови сметки и др.) се допускат само чрез уведомяване на Договарящия орган (вж. чл. 8.2 от Общите условия).
Описанието на проекта/дейностите (Приложение 1 към Договора) и бюджетните пера могат да варират от първоначалните суми в случай, че следните условия са изпълнени:

(1) те не променят основната цел на договора; и  

(2) финансовия ефект е ограничен до прехвърляне на суми в рамките на един и същ бюджетен раздел или до прехвърляне на суми между различни бюджетни раздели, като изменението в сравнение с първоначалния размер на всеки от съответните бюджетни раздели не надвишава 15%.
В горепосочените случаи бенефициентът има право да внася изменения в бюджета, включително и относно дяловете на съфинансирането на водещата организация и/или партньорите, за което следва да уведомява Договарящия орган
Във всички останали случаи се представя предварително писмено искане пред Договарящия орган и се изготвя допълнение към договора.

Доклади
Партньорите следва да представят на водещата организация информация за изпълнението на дейностите по проекта.
Водещата организация изготвя доклади за изпълнението на целия проект (включващи информация за изпълнението на дейностите по Елемент 1 и Елемент 2), които представя за одобрение от Договарящия орган.

За проекти със срок на изпълнение по-дълъг от 8 месеца, бенефициентите трябва да представят междинен технически доклад, след изтичане на първите шест месеца от изпълнението на проекта. 

Финални доклади, попълнени съобразно образците към Договора, трябва да бъдат предоставени заедно с искането за балансово плащане.
Допълнителна информация
Съгласно чл. 2.1 от Общите условия, Договарящият орган има право да изисква допълнителна информация.
Плащания
Бенефициентът може да получи авансово плащане до  80% от размера на безвъзмездната помощ по Елемент 1 (вж. чл. 13.1 ал. 1 от Общите условия). За получаването на авансово плащане е необходима безусловна банкова гаранция по образец - Приложение 7 към настоящите Насоки за кандидатстване за пълния размер на аванса.

Последният транш от плащането ще бъде извършен, след като Бенефициентът представи, и съответно Договарящият орган одобри финален доклад (вж. чл. 13.1. от Общите условия). 
Плащанията ще бъдат извършвани по банкова сметка на бенефициента за разходите по Елемент 1 и съответно банкови сметки на партньорите – получатели на помощта по Елемент 2, чрез които може да се удостовери размерът на преведените от Договарящият орган суми и може да се изчисли лихвата, генерирана от тях.  
Проверка на разходите

Одиторски доклад за проверка на разходите по проекта, изготвен от лицензиран експерт-счетоводител, и да бъде приложен към всяко искане за балансово плащане.

В Одиторския доклад за проверка на разходите, който трябва да бъде изготвен на образец - Приложение VII към Договора, одиторът ще гарантира, че декларираните разходи от Бенефициента са реални, точни и допустими, съгласно Договора.
Договорът ще предвижда възможност Европейската Комисия, Европейската служба за борба с измамите, Европейската Сметна палата и външни одитори да осъществяват, както документални проверки, така и проверки на дейностите на място (вж. член 14.4 от Общите условия).
Публичност
Проектът трябва да предвижда мерки за публичност и информираност за популяризиране постигнатите резултати. (вж. чл. 6 от Общите условия). 
До две събития, популяризиращи резултатите от проекта могат да бъдат включени като дейности, свързани с публичността. Допустими са и разходи за промоционални материали като табели, брошури и обяви/стикери, популяризиращи дейностите по проекта или тези на клъстера.  
Изпълнение на договорите 
Когато изпълнението на проекта изисква Бенефициентът да сключи договор (договор с под-изпълнител), и бенефициентът е възложител по смисъла на Закона за обществените поръчки или Наредбата за възлагане на малки обществени поръчки, то при избора на изпълнител той трябва да приложи процедурите, предвидени в ЗОП и подзаконовите нормативни актове, свързани с неговото прилагане. Извън тези случаи не се изисква спазването на процедури за избор на изпълнител.

3.
Списък на приложенията
ДОКУМЕНТИ ЗА ПОПЪЛВАНЕ

Приложение А: ФОРМУЛЯР ЗА КАНДИДАТСТВАНЕ ЗА БЕЗВЪЗМЕЗДНА ПОМОЩ  (в Word формат) 
Приложение Б:  БЮДЖЕТ (в Excel формат)

Приложение В: ВЪПРОСНИК – КЛЪСТЕРЕН АНАЛИЗ
Приложение Г: ДЕКЛАРАЦИЯ (попълва се от управителите и членовете на управителните органи на водещата организация, а в случай че членовете на управителните органи са юридически лица – от техните представители в съответния управителен орган и от управителите и членовете на управителните органи на партньорите, които ще извършват разходи по Елемент 1 и/или Елемент 2, а в случай че членовете на управителните органи са юридически лица – от техните представители в съответния управителен орган  );

Приложение Д: ДЕКЛАРАЦИИ ЗА ДЪРЖАВНИ ПОМОЩИ, (попълва се от всеки един от партньорите, които ще извършват разходи по Елемент 1 и/или Елемент 2)
Приложение Е: ПЪЛНОМОЩНО
ДОКУМЕНТИ ЗА ИНФОРМАЦИЯ
ПРИЛОЖЕНИЕ 1: ДОГОВОР –   ( В WORD ФОРМАТ)
ПРИЛОЖЕНИЕ 2: ОБЩИ УСЛОВИЯ 
ПРИЛОЖЕНИЕ 3: ОБРАЗЕЦ НА КРАЕН ТЕХНИЧЕСКИ ОТЧЕТ

ПРИЛОЖЕНИЕ 4: ОБРАЗЕЦ НА МЕЖДИНЕН ОТЧЕТ
ПРИЛОЖЕНИЕ 5: ФОРМУЛЯР ЗА ФИНАНСОВА ИДЕНТИФИКАЦИЯ
ПРИЛОЖЕНИЕ 6: ФОРМУЛЯР – ИСКАНЕ ЗА ПЛАЩАНЕ 
ПРИЛОЖЕНИЕ 7: БАНКОВА ГАРАНЦИЯ

� Общият размер на минималната помощ, предоставена на всяко едно предприятие, не може да надхвърля 200 000 EUR за период от три данъчни години. Общият размер на минималната помощ, предоставена на всяко едно предприятие, осъществяващо дейност в отрасъл „сухопътен транспорт”, не може да надхвърля 100 000 EUR за период от три данъчни години.


� Имат се пред вид клъстери, които са получили безвъзмездна помощ по компонента „доставки” на този проект.


�    -	"селскостопански продукти" означава продукти, посочени в приложение І към Договора за ЕО, с  изключение на рибните продукти; 


"преработка на селскостопански продукти" означава всяка една операция върху селскостопански продукт, от която се получава също селскостопански продукт, с изключение на дейностите, осъществявани на място в земеделското стопанство по заготвяне на животинска или растителна продукция за първата й продажба; 


реализация на селскостопански продукти" означава държане или излагане с цел продажба, предлагане за продажба, доставяне или изобщо за пускане на пазара по какъвто и да било друг начин, с изключение на първата продажба от първичния производител на прекупвач или преработвател, както и всяка една дейност по подготвяне на продукта за тази първа продажба; продажбата от първичен производител на краен клиент се счита за реализация, ако се осъществява в самостоятелни помещения, предвидени за тази цел. 

